На основу члана 57. Закона о социјалној заштити („Службени гласник РС“, број 24/11), члана 83.-87. и члана 102.-106. Правилника о ближим условима и стандардима за пружање услуга социјалне заштите („Службени гласник РС“, број 42/13, 89/18 и 73/19), члана 47.а и 47.б Одлуке о правима из области социјалне заштите на територији Града Ниша („Службени лист Града Ниша“, бр. 101/2012, 96/2013, 44/2014 ,118/18, 18/19 и 63/19) и Решења број 47/2020-01 од 13.01.2020. године, Комисија за избор корисника услуга персоналних асистената и личних пратилаца на седници одржаној дана 13.01.2020. године, усваја

**КРИТЕРИЈУМЕ ЗА ИЗБОР КОРИСНИКА УСЛУГА ПЕРСОНАЛНИХ АСИСТЕНАТА И ЛИЧИНИХ ПРАТИОЦА**

**ОПШТЕ ОДРЕДБЕ**

**Члан 1.**

Због дисбаланса између потреба особа са инвалидитетом и финансијских могућности Града, Комисија за избор корисника услуга персоналних асистената и личних пратилаца утврђује критеријуме које подносилац захтева мора да испуњава да би остварио ово право из ове области социјалне заштите.

Ова услуга пружиће се у трајању од годину дана почев од 01.02.2020. године закључно са 31.01.2021. године.

**Члан 2.**

Право из ове области социјалне заштите остварује се на основу Ранг листе коју сачињава Комисија, а у складу са исказаним потребама корисника и финансијским могућностима буџета Града Ниша за текућу календарску годину.

**Члан 3.**

Заинтересовани корисници ових проширених видова социјалне заштите, на основу јавног позива објављеног на порталу Града и огласној табли Градске управе Града Ниша, могу да преузму обрасце за пријаву и са потребном документацијом исту предају, у року од 8 дана од дана објављивања позива, у затвореној коверти, Секретаријату за дечију и социјалну заштиту, улица Пријездина бр.1 канцеларија 36.

**Члан 4.**

Комисија ће одбацити неблаговремене и непотпуне пријаве.

Комисија објављује Ранг листу на порталу Града Ниша, у року од 3 дана од дана завршетка јавног позива, а корисници који нису задовољни одлуком Комисије имају право приговора у року од 3 дана од дана објављивања. Приговор се подноси Секретаријату за дечију и социјалну заштиту, улица Пријездина број 1, канцеларија број 36.

**Члан 5.**

По разматрању пристиглих приговора, Комисија сачињава коначну Ранг листу о признавању права особама са инвалидитетом за коришћење и финансирање из буџета ових услуга у текућој буџетској години коју објављује на порталу Града Ниша и на огласној табли Секретаријата за дечију и социјалну заштиту.

**Члан 6.**

Особе које по основним критеријумима испуњавају услове, али због неиспуњавања или делимичног испуњења услова из додатних критеријума нису остварила право из ове области социјалне заштите су на листи чекања до упражњења места или до обезбеђења додатних финансијских средстава за финансирање ове услуге у буџету Града за текућу буџетску годину.

Ове особе право остварују на основу већ сачињене ранг листе по утврђеном месту, без доношења посебне одлуке.

**Члан 7.**

У свом раду Комисија има право да од подносиоца захтева, особе са инвалидитетом или стараоца малолетног детета, изузетно тражи комплетирање и допуну документације искључиво за додатне критеријуме као и да изврши проверу истинитости навода подносиоца захтева.

Особа је у обавези да у року од 24 сата од доставе обавештења достави тражену документацију.

Обавештење Комисија доставља на мејл адресу подносиоца захтева или усмено телефоном о чему саставља службену белешку.

У случају да подносиоц захтева не поступи у остављеном року и не допуни документацију Комисија ће његов захтев одбацити као непотпун. У овом случају подносиоц захтева нема право на приговор и одлука Комисије у његовом случају је коначна.

У случају да Комисија у поступку провере утврди да су наводи подносиоца захтева неистинити захтев ће бити одбачен и у овом случају подносиоц захтева нема право на приговор па је одлука Комисије коначна.

**Персонална асистенција**

**Члан 8.**

Услуге персоналне асистенције усмерене су ка одржавању и унапређењу квалитета живота корисника, у зависности од идентификованих потреба и капацитета за самостално обављање одређених активности, као и капацитета породице корисника и доступних ресурса и по потреби укључују:

1) помоћ у одржавању личне хигијене и задовољавању основних личних потреба (помоћ при облачењу и свлачењу, обављању физиолошких потреба, купању, прању косе, итд.);

2) помоћ у одржавању хигијене стана, обављању свакодневних активности и задовољавању основних животних потреба; (обезбеђивању исхране, набавку намирница, спремање оброка, храњење, одржавању чистоће просторија и итд.);

3) подизање, премештање (трансфер) и помоћ при кретању унутар и изван корисникове куће, радног места и места где се одвијају друштвене и образовне активности, помоћ у коришћењу превоза;

4) помоћ у коришћењу терапеутских и здравствених услуга и коришћењу и одржавању помагала;

5) помоћ при комуникацији, социјалним контактима и задовољавању социјалних, културно-забавних, и других потреба;

6) помоћ при обављању различитих радних, образовних и друштвених активности.

На основу идентификованих потреба и процене доступних ресурса, пружалац услуге и корисник одређују обим и врсту ангажовања персоналног асистента, прерасподелу радног времена према индивидуалним потребама корисника, а у складу са законом којим су уређени радни односи.

**Члан 9.**

**Услуга персоналне асистенције доступна је особама које задовољавају следеће критеријуме:**

**1) пунолетним особама са инвалидитетом** (односно старијим од 18 година),

**2) особама са инвалидитетом са процењеним I или II степеном подршке**, при чему, сходно члану 15. Правилника о ближим условима и стандардима за пружање услуга социјалне заштите:

**- I степен подршке** - значи да особа са инвалидитетом није способна да се самостално брине о себи и укључи у активности дневног живота у заједници, због чега јој је потребно физичко присуство и континуирана физичка помоћ другог лица,

**- II степен подршке** - значи да особа са инвалидитетом може да брине о себи и да се укључи у активности дневног живота у заједници али уз подршку и физичко присуство и помоћ другог лица,

**3) особама која остварују право на увећани додатак за туђу негу и помоћ** (сходно Закону о социјалној заштити, члан 94),

**4) имају способности за самостално доношење одлука,** односно потенцијал за усвајање и примењивање у пракси модела самосталног живота и управљања услугом,

**5) радно су ангажоване или активно укључене у рад различитих удружења грађана, спортских друштава, политичких партија и других облика друштвеног ангажмана, односно укључене су у редовни** **или индивидуални образовни програм.**

**Члан 10.**

Особа које има право на услугу персоналне асистенције мора истовремено испунити свих пет наведених условa.

У складу са утврђеним степеном потребне подршке утврдиће се време потребно за пружање ове услуге за I степен подршке на 8 сати дневно, а за II степен подршке 4 или 8 сати дневно у зависности од финансијских могућности и остварених бодова на ранг листи.

**Члан 11.**

На лица који су испунили обавезне критеријуме, а у зависности од финансијских могућности Града за текућу буџетску годину, Комисија ће код сачињавања Ранг листе применити и додатне критеријуме који ће утицати на време пружања услуге.

**Члан 12.**

**Додатни критеријуми су:**

**Базични**

**-** Врста и тежина обољења, односно могућност самосталног задовољења базичних потреба корисника,

**Друштвени**

-Запосленим и радно ангажованим особама са инвалидитетом и особама које су укључене су у редовни или индивидуални образовни програм, чиме се искључује редовно школовање средњошколаца који право остварују у складу са позитивним законским прописима кроз услуге личних пратиоца, даје се право првенства над особама које су активно укључене у рад различитих удружења грађана, спортских друштава, политичких партија и других облика друштвеног ангажмана,

-Такмичарима у спортским удружењима даје се право првенства над осталим члановима удружења,

**Породично стање**

-Процена о породичној ситуацији. Право првенства се даје особама са инвалидитетом које живе саме или живе у сопственој или широј породици чији чланови нису више у могућности да им помогну у активностима свакодневног живота (стари родитељи и/или партнери, запослени родитељи и/или партнери, више особа са инвалидитетом у истом породичном домаћинству и сл.), као и једнородитељским домаћинствима.

- Процена индивидуалних потреба корисника. Корисници којима је ова мера једини вид помоћи имају приоритет над корисницима који користе друге видове проширене социјалне заштите које финансира или суфинансира град (помоћ у кући, герантодомаћица, припрема оброка и др.)

Додатни критеријуми утврђују време радног ангажовања персоналног асистента према индивидуалним потребама сваког корисника.

Додатни критеријуми се користе и у случају истог броја бодова више корисника.

**Члан 13.**

Један персонални асистент по правилу пружа услугу за једног корисника. У случају да постоји могућност прерасподеле радног времена један персонални асистент, до пуног радног времена изузетно може да пружа услугу за два корисника.

Персонални асистент не може бити члан породичног домаћинства у коме живи корисник, сродник у правој линији као ни рођени брат и сестра, односно брат и сестра по оцу или мајци корисника.

Персонални асистент ангажован је у раду са једним корисником, најмање 20 а највише 40 сати недељно, према процењеним потребама и капацитетима корисника, а у складу са одредбама о радном времену из закона којим су уређени радни односи.

**Члан 14.**

Право на персоналног асистента лица са инвалидитетом губе у случају да се у поступку контроле коришћења ове услуге утврди да су чланови породичног домаћинства ангажовани као персонални асистенти преко пружаоца услуга без обзира ком кориснику услуга исту пружају као и да се у поступку контроле установи да су корисници дали неистините податке или да не користе услуге персоналног асистента која се финансира из буџета Града.

У случају да корисник изгуби право на персоналног асистента из горе утврђених разлога у обавези је да у буџет Града Ниша, врати средства која су утрошена на ангажовање персоналног асистента од почетка коришћења услуге до губитка права, а преко пружаоца услуге, са каматом до тренутка регулисања новчаног потраживања града.

У случају да корисник услуге није извршио повраћај средстава у буџет Града обавеза прелази на пружаоца услуге који је ангажовао персоналног асистента.

**Члан 15.**

Право на услугу персоналне асистенције корисници остварују на основу Закона о социјалној заштити, а сходно одредбама Правилника о ближим условима и стандардима за пружање услуга социјалне заштите.

**Члан 16.**

У случају да лице које је остварило право на подршку у трајању од 20 сати недељно, а на основу утврђених критеријума, може да са пружаоцем услуга закључи посебан уговор за самостално финансирање додатног времена персоналног асистента.

**Члан 17.**

У случају да лице без обзира на утврђени степен подршке сматра да му је потребна додатна подршка може преко пружаоца услуга или на неки други начин да самостално финансира рад додатног персоналног асистента.

**Члан 18.**

Поднети захтеви бодоваће се на основу следећих критеријума:

Радни однос на неодређено 25 бода

Радни однос на одређено време 20 бода

Ангажовање на основу уговора о ППП 15 бода

Волонтирање на основу програма НСЗ 10 бода

Остали видови волонтирања по уговорима

закљученим пре 01.12.2019. године 5 бода

Члан удружења особа са инвалидитетом

по удружењу 2 бода

Председник удружења ОСИ 15 бода

Члан органа управљања Удружења ОСИ 5 бода

Члан Скупштине удружења ОСИ 2 бода

Студенти до 26 година старости 25 бода

Студенти преко 26 година старости 20 бода

Члан спорског удружења, по удружењу 2 бода

Председник спорског удружења 5 бода

Члан органа управљања спорског удружења 2 бода

Члан комисија и радних тела формираних на

међународном, републичком или локалном нивоу

по чланству 15 бода

Такмичар са постигнутим резултатима у 2019. год.

по постигнутом резултату 10 бода

Особа која живи сама 25 бода

Особа која живи у породичном домаћинству у коме

чланови због старости или болести не могу да му

помогну 15 бода

Особа која живи у породичном домаћинству са

запосленим одраслим члановима породичног

домаћинства и /или малолетном децом 10 бода

Особе које не користе друге видове проширених

облика социјалне заштите 5 бода

**Члан 19.**

**Захтев се подноси на обрасцима попуњавањем у предвиђеним колонама.**

**Обавезна документација** која се прилаже уз захтев:

- фотокопија или очитана лична карта подносиоца захтева,

- копија решења о остваривању права на увећани додатак за туђу негу и помоћ (сходно Закону о социјалној заштити, члан 94),

- доказ да су радно ангажоване или активно укључене у рад различитих удружења грађана, спортских друштава, политичких партија и других облика друштвеног ангажмана, односно укључене су у редовни или индивидуални образовни програм, што подразумева:

**А) За запослене**

- Копија Уговора о раду или Оргинална потврда послодавца из јавног сектора,

- За особе ангажоване код приватног послодавца, Копија Уговора о раду, Оргинална потврда послодавца и пореска пријава за месец који предходи месецу подношења захтева

**Б) За волонтере**

- Копија Уговора са послодавцем, Оргинална потврда послодавца и пореска пријава за месец који предходи месецу подношења захтева

**В) За активно укључење у рад удружења, политичких странака и спортских оганизација**

- Оргинална потврда о чланству, Копија Решења оверене печатом удружења о именовању председника или члана управљања у удружењу ОСИ или спортском удружењу као и Решење о именовању члана Скупштине ОСИ.

**Г) За укључене у редовни или индивидуални образовни програм**

**-** Оргинална потврда институције за школску 2019/20 годину

**Члан 20.**

**Допунска документација се подноси индивидуално, односно факултативно и поднета документација се укључује у бодовну листу, чиме подносилац захтева остварује додатне бодове.**

**Подношење ове документације није обавезно, али код приговора на ранг листу, подносиоц захтева исту не може накнадно да приложи јер ће комисија ценити само поднету документацију у пријави.**

**ЛИЧНИ ПРАТИЛАЦ ДЕТЕТА**

**Члан 21.**

Лични пратилац доступан је детету са инвалидитетом односно са сметњама у развоју, коме је потребна подршка за задовољавање основних потреба у свакодневном животу у области кретања, одржавања личне хигијене, храњења, облачења и комуникације са другима, под условом да је укључено у васпитно-образовну установу, односно школу, до краја редовног школовања, укључујући завршетак средње школе.

Услуга се пружа у време одвијања наставе у школи и не укључује школске распусте, државне празнике и др.

**Члан 22.**

Активности личног пратиоца детета, планирају се и реализују у складу са индивидуалним потребама детета у области кретања, одржавања личне хигијене, храњења, облачења и комуникације са другима, што укључује:

1) **помоћ код куће** у облачењу, одржавању личне хигијене (умивање, чешљање, прање зуба), **при храњењу** (припрема и сервирање лакших оброка, храњење или помоћ у коришћењу прибора и сл.), **припрему књига и опреме за вртић односно школу;**

2) **помоћ у заједници**, што укључује:

(1) **помоћ у коришћењу градског превоза** (улазак и излазак из средстава превоза, куповина карте и сл.),

(2) **помоћ у кретању** (оријентација у простору уколико је дете са оштећењем вида, гурање колица или коришћење других помагала и сл.),

(3) **одлазак на игралишта односно места за провођење слободног времена** (подршка у игри, подршка и посредовање у комуникацији и сл.), укључујући **културне или спортске активности и друге сервисе подршке.**

**Члан 23.**

**Услуга лични пратилац детета** као право из области социјалне заштите остварује се на основу**:**

-**Препоруке Интересорне комисије** (Комисије за процену потреба за пружањем додатне образовне, здравствене или социјалне подршке детету/ученику као информација родитељу кога упућује на додатне институције) где је као мера подршке предложен лични пратилац детету,

-**Да дете има мање од 18 година или до завршетка редовног школовања,**

**-Да дете редовно похађа наставу у васпитно образовној институцији чији је оснивач Република Србија на територији Града Ниша,**

За родитеље, ратне војне инвалиде од I до IV категорије и родитеље који имају I или II степен телесног оштећења утврђених у распону од 90-100%, родитељима којима је признато право на инвалидску пензију као и родитељима који имају остварено право на увећани додатак за туђу негу и помоћ, није потребно да испуне услов да се налазе у радном односу.

**Члан 24.**

**Додатни критеријуми су:**

**Базични**

**-** Врста и тежина обољења, односно могућност самосталног задовољења базичних потреба детета из области одржавања личне хигијене, кретања уз помоћ помагала, тежег степена менталне ретардације, слепила и др.

- Дете које остварују право на увећани додатак за туђу негу и помоћ (сходно Закону о социјалној заштити, члан 94) има право првенства,

**Породично стање**

-процена о породичној ситуацији. Право првенства се даје деци са инвалидитетом које живе у породици чији чланови нису више у могућности да им помогну у активностима свакодневног живота (стари родитељи, више особа са инвалидитетом у истом породичном домаћинству, више деце из породице на основу мишљења интерресорне комисије имају потребу за личним пратиоцем и сл.) као и деци из једнородитељских породица које немају других чланова породичног домаћинства који могу да преузму бригу о детету.

**Процена индивидуалних потреба корисника**

Корисници којима је ова мера једини вид помоћи имају приоритет над корисницима који користе друге видове проширене социјалне заштите које финансира или суфинансира град.

Додатни критеријуми утврђују потребу и време радног ангажовања личног пратиоца према индивидуалним потребама сваког корисника.

**Члан 25.**

Поднети захтеви бодоваће се на основу следећих критеријума:

Деца која остварују право на увећани додатак

за туђу негу и помоћ(сходно Закону о

социјалној заштити, члан 94) 30 бода

Деца која остварују право на додатак

за туђу негу и помоћ 20 бода

Радни однос родитеља и пунолетних чланова

породичног домаћинства на неодређено време 25 бода

Радни однос родитеља и пунолетних чланова

породичног домаћинства на одређено време 20 бода Ангажовање родитеља на основу уговора о ППП 15 бода

Деца које не користе друге видове проширених

облика социјалне заштите 10 бода

Деца из породичног домаћинства са више

деце са инвалидитетом и сметњама у развоју 20 бода

Деца која користе право на увећани дечији додатак 10 бода

Деца која користе право на дечији додатак 5 бода

Родитељи ратни војни инвалиди од I до IV

Категорије родитеља који имају I или II

степен телесног оштећења, родитељи корисници

инвалидске пензије и родитељи којима је признато

право на увећани додатак за негу и туђу помоћ 20 бода

**Члан 26.**

**Обавезна документација која се подноси код подношења пријаве:**

- Решење интерресорне комисије

- Извод рођених за дете

- Потврда из школе о редовном школовању

- Копија Уговора о раду или Оргинална потврда послодавца за родитеље запослене у јавном сектору,

- За родитеље ангажоване код приватног послодавца, Копија Уговора о раду, Оргинална потврда послодавца и пореска пријава за месец који предходи месецу подношења захтева,

- За родитеље ратне војне инвалиде од I до IV категорије и родитеље који имају I или II степен телесног оштећења утврђених у распону од 90-100%, родитељима којима је признато право на инвалидску пензију као и родитељима који имају остварено право на увећани додатак за туђу негу и помоћ, копија решења надлежног органа.

**Члан 27.**

**Допунска документација се подноси индивидуално, односно факултативно и поднета документација се укључује у бодовну листу, чиме подносилац захтева остварује додатне бодове.**

**Подношење ове документације није обавезно, али код приговора на ранг листу, подносиоц захтева исту не може накнадно да приложи јер ће комисија ценити само поднету документацију у пријави.**

**Члан 28.**

Један лични пратиоц је у принципу ангажован за једног корисника, изузетно може бити ангажован и за више корисника у случају да у истом породичном домаћинству има више деце са инвалидитетом или сметњама у развоју. Захтев се подноси за свако дете посебно, док је поднета документација приложена јединствено у по једном примерку и за сву децу се подноси у истој коверти.

**Члан 29.**

Право на услугу персоналне асистенције корисници остварују на основу Закона о социјалној заштити, а сходно одредбама Правилника о ближим условима и стандардима за пружање услуга социјалне заштите.

**Лични пратиоц не може бити ангажован за послове из области образовања, помоћ код учења и савладавања градива, присуство настави и др**, **односно за послове који су у складу са позитивним законским прописима у ингеренцији педагошког асистента.**

**Члан 30.**

Лични пратилац не може бити члан породичног домаћинства у коме живи корисник, сродник у правој линији као ни брат и сестра, односно брат и сестра по оцу или мајци корисника.

**Члан 31.**

У складу са утврђеноим степеном потребне подршке из базичних критеријума за сваког појединачног корисника, утврдиће се време потребно за пружање ове услуге на 8 сати или 4 сата дневно.

**Члан 32.**

У случају да родитељи, усвојитељи или стараоци без обзира на утврђени степен подршке сматрају да је детету потребна додатна подршка може преко пружаоца услуга сами да финансирају рад додатног личног пратиоца или да финансирају додатно време ангажованог личног пратиоца.

**Члан 33.**

Право на личног пратиоца деца са инвалидитетом губе у случају да се у поступку контроле коришћења ове услуге утврди да су чланови породичног домаћинства ангажовани као лични пратиоци преко пружаоца услуга без обзира ком кориснику услуга исту пружају, у случају да не користе услугу, а иста се наплаћује Граду, у случају да је лични пратилац фиктивно ангажован код инвалидног детета.

Губљењем права на услугу Град Ниш ће средства која су ненаменски потрошена у овим случајевима рефундирати од пружаоца услуге.

**Члан 34.**

У случају да дете које је остварило право на личног пратиоца због престанка редовног школовања у току ове школске године, аутоматски ово право биће пренето на право персоналног асистента под условом да наставља редовно школовање у овој школској години.

**Члан 35.**

Ови критеријуми усваја и примењује Комисија у току трајања свог мандата, односно у току буџетске године у којој је донет.

**Члан 36.**

Критеријуми се објављују на огласној табли Секретаријата за дечију и социјалну заштиту и на порталу Града заједно са јавним позивом.

**КОМИСИЈА**

1 . Сузана Јовановић, дипл.правник, председник,

2. Данијела Николић, дипл.правник, заменик председника,

3. Драгана Живковић, дипл.правник, члан,

4. Ивана Новаковић, дипл.економиста, заменик члана,

5. Горан Ђорђевић, дипл.правник, члан,

6. Бранка Ћирковић, дипл.правник, заменик члана,